钦定古今图书集成/方舆汇编/职方典/第1159卷 > 郧阳府城池考 府县志合载
## 钦定古今图书集成/方舆汇编/职方典/第1159卷 > 郧阳府城池考 府县志合载

本府。〈郧县附郭。〉

郧阳府城　旧无城。天顺八年，盗起，知县戴琰筑土墙备御。成化十二年，刘石作乱，都御史原杰奏请开设府卫，遂以旧基恢拓之。周围八百馀丈，高二丈五尺。为门四：东曰“宣和” ，南曰“迎薰” ，西曰“平理” ，北曰“拱辰。” 其西、南附小门二。嘉靖三十六年，都御史章焕于东北开筑二百馀丈，正东增一门，曰“时雨” ，盖府学朝门也。四十五年秋。

东南城圮，都御史刘秉仁修。高二丈一尺，厚一丈八尺，为窝铺二十，门楼七，瓮城楼三，角楼一。万历间，都御史王世贞改拱辰门曰“春雪楼” ，且为诗歌之池，则自城西迤北折而东，皆枕山，不可为壕。惟东门凿池，阔二丈二尺，深九尺，长五十馀丈。西南各门，则以汉水为池焉。

外州县

“房县城　。房有城，久废。明洪武十年，寇起，调襄阳卫剿捕，遂筑城一座，周围七百二十五丈，高一丈五尺，门四，以东西南北为名，门楼四，角楼四，冷铺三十六。池广三丈，深七尺。崇祯七年，流寇陷房尽废。至十年，县令郝景春捐修之，一百七十馀丈，池之污塞者濬之。” 后张献忠屯营城池俱平。抚治郧阳都御史请发帑金，敕均阳营李成章修筑，以房令刘天民监之，工未竣而贼至。

皇清顺治九年，郝逆踞房城，复圮坏秦帅《王一正令》。

兵修之。各楼冷铺，城门未设，今尚如故。

竹山县城　。竹山旧有土城，在上庸水北。成化三年，因山寇石和尚据城，始筑今城。周围一千八十步，计三里，高一丈二尺。辟四门，东曰寅宾，西曰广泽，南曰迎恩，北曰观澜。角楼四，窝铺八，兵马司八。七年，守备指挥李仁、王纲等重修。八年，调拨千户华岳、刘荣等七员守御。弘治改元，都御史戴珊以县城狭隘，命指挥“许瑾展辟，易以砖石，周围六百丈。” 正德五年，分守参议白金“虑广泽门西通川省尢为重地，命知县朱绅筑土月城，高与城埒，随以砖石甃之。十五年，知县何洁又于月城上建一楼。” 嘉靖二十八年，复改调北京通州卫指挥叶永清、千户周福守御。隆庆元年，知县雍世哲改迎恩门于县治之东南，而以旧门为水门，又修《广泽》月城楼。崇祯七年，张献忠陷城，城垣悉为坦涂，无复当年之十一也。

竹谿县城　，本县初属竹山，无城。成化十二年，都御史原杰奏立郧阳府，因割竹山尹店社而立县，筑土城一座，开东、西、南三门。弘治元年，知县吕聪以城东多隙地，始设城之北门。正德九年，知县张瓒以土城易圮，取石更筑之，建南、北楼。后知县李云续建东、西二楼。万历甲戌，知县周继文又增高五尺，又添设四角楼，以典史任景春董其役，工未毕，忧去。知县陈希欧继成之。周围计二里有馀，高一丈七尺，雉堞三百六十八，窝铺八。崇祯末年，张献忠陷城，尽为平地，修复之议，尚未举行。

保康县城　，本县分自房陵，旧无城。弘治十一年，知县苏惠和创土城一座，形胜湫隘，弗堪保障。都御史王鉴之按县重修，周围五百一十五丈，高一丈三尺，覆瓦濬濠，为门五：东迎晖，西迎秀，南迎明，北迎恩。小南门曰“迎翠” ，为楼于上。嘉靖十二年，都御史胡东皋命易以砖石，高一丈八尺，广一丈五尺。后河溢，冲西北八十一丈。知县张世勋又加石堤七十一丈，又因久雨崩九处。本府通判温大通修之。知县潘可贤又虑水冲，率典史方栋修水堑二十七丈七尺，又修阳河沟堤二十七丈，高五层，厚三尺。崇祯末年，流寇出没，城垣平为坦途，昔年经营，百不遗一。郧西县城　，县介郧津之间，县治昔为南门堡。成化十二年，都御史原公檄知县侯爵筑土城。十九年，御史王濬按县，又命修筑。周围六百三十步，高一丈三尺，广一丈，上覆以瓦，开东西南北四门，门有楼，濬濠深一寻，广倍之。正德八年，知县陈谧计度砖砌，未果。十六年，知县范继志成之。其角楼窝铺，则知县邵阳建也。后北门水冲，知县黄翊以石甃之，置扁名门东曰“旸宾” ，西曰《寅饯》，南曰“迎恩” ，北曰“拱辰。” 崇祯七年，张献忠陷为坦平，今存馀址。

皇清顺治四年，知县贺绳烈就东南门瓮城，权修小

寨，以“护库” 印。其上津，则成化四年始筑土城，崇祯末贼毁为平地，至顺治十六年并入郧西。